**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2016 M. GEGUŽĖS 26 D. SPRENDIMO nR. t2-143 „DĖL ATLYGINIMO už maitinimo paslaugą KLAIPĖDOS MIESTO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO AR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO IR ATLYGINIMO DYDŽIO NUSTATYMO“ PAKEITIMO“ PROJEKTO**

**1. Projekto rengimą paskatinusios priežastys.**

Šio sprendimo projekto esmė – patikslinti vaikų maitinimo organizavimo būdus savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas (toliau – įstaiga), kai ugdymo procesas įstaigoje yra sustabdytas arba apribotas.

**2. Parengto projekto tikslai ir uždaviniai.**

Sprendimo projekto tikslas – patikslinti Klaipėdos miesto savivaldybės tarybos 2016 m. gegužės 26 d. sprendimo Nr. T2-143 „Dėl atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“ (toliau – Aprašas) 14 punktą. Uždaviniai: 1) reglamentuoti vaikų maitinimo organizavimo būdus, kai įstaiga nevykdo ugdymo proceso arba jis yra apribojamas; 2) nustatyti, kam ir kokiais atvejais yra suteikiama teisė sustabdyti ar apriboti ugdymo proceso vykdymą įstaigoje.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galioja Aprašo 14 punktas, kuriame numatyta, kaip mokamas atlyginimas už maitinimo paslaugą, kai ugdymo procesas nevykdomas arba jis yra apribojamas.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu teikiamo Aprašo 14 punkto pakeitimuose numatyta reglamentuoti ne tik atlyginimo už maitinimo paslaugą mokėjimą, kai ugdymo procesas nevykdomas arba jis yra apribojamas, bet ir apibrėžti vaikų maitinimo organizavimo būdus tokiomis aplinkybėmis. Punktas papildomas nuostatomis, kad sprendimą dėl ugdymo proceso nevykdymo ar jo apribojimo priima įstaigos direktorius, kai ugdymo procesas nevykdomas ar jis apribojamas ne ilgiau kaip 5 darbo dienas, o Klaipėdos miesto savivaldybės administracijos direktorius (toliau Savivaldybės administracijos direktorius) priima sprendimą tada, kai ugdymo procesas nevykdomas ar jis apribojamas ilgiau kaip 5 darbo dienas.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Sprendimui įgyvendinti kitų teisės aktų nereikia. Konkrečiais atvejais dėl ugdymo proceso nevykdymo ar jo apribojimo, jei jis trunka ne daugiau kaip 5 darbo dienas, įsakymą parengs įstaigos direktorius, jei jis trunka ilgiau kaip 5 darbo dienas – Savivaldybės administracijos direktoriaus įsakymo projektą parengs Švietimo skyriaus specialistas.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai, finansavimo šaltiniai).**

Papildomų savivaldybės biudžeto lėšų gali reikėti tuo atveju, jei įstaiga pirks maitinimo paslaugą (maisto gaminimo ir jo atvežimo). Kadangi ugdymo proceso nevykdymo ar jo apribojimo įstaigose atvejai yra išskirtiniai ir įvairūs, todėl neįmanoma iš anksto įvertinti lėšų poreikio.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo rengimo metu konsultuotasi su įstaigų vadovais, atsižvelgta į jų pasiūlymus.

**9. Sprendimo projekto autorius ar grupė, sprendimo projekto iniciatoriai.**

Šį sprendimo projektą inicijavo įstaigos, parengė Švietimo skyriaus vyr. specialistė Ramunė Zavtrikovienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 1 lapas.

Švietimo skyriaus vedėja Laima Prižgintienė